Title: ประกาศกรมสวัสดิการและคุ้มครองแรงงาน เรื่อง หลักเกณฑ์และวิธีการก่อสร้างอุโมงค์และการทำงานในอุโมงค์ พ.ศ. 2553

ประกาศกรมสวัสดิการและคุ้มครองแรงงาน

ประกาศกรมสวัสดิการและคุ้มครองแรงงาน
เรื่อง
หลักเกณฑ์และวิธีการก่อสร้างอุโมงค์และการทำงานในอุโมงค์
พ.ศ.
๒๕๕๓

โดยที่กฎกระทรวงกำหนดมาตรฐานในการบริหารและการจัดการด้านความปลอดภัย
อาชีวอนามัยและสภาพแวดล้อมในการทำงานเกี่ยวกับงานก่อสร้าง พ.ศ. ๒๕๕๑ กำหนดให้การก่อสร้างอุโมงค์และการทำงานในอุโมงค์
นายจ้างต้องปฏิบัติให้เป็นไปตามหลักเกณฑ์และวิธีการที่อธิบดีประกาศกำหนด

อาศัยอำนาจตามความในข้อ ๑๐๓
แห่งกฎกระทรวงกำหนดมาตรฐานในการบริหารและการจัดการด้านความปลอดภัยอาชีวอนามัย
และสภาพแวดล้อมในการทำงานเกี่ยวกับงานก่อสร้าง พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมสวัสดิการและคุ้มครองแรงงานจึงออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศกรมสวัสดิการและคุ้มครองแรงงาน
เรื่อง หลักเกณฑ์และวิธีการก่อสร้างอุโมงค์และการทำงานในอุโมงค์ พ.ศ. ๒๕๕๓ 

ข้อ ๒[๑]
 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  การทำงานในอุโมงค์ให้นายจ้างปฏิบัติตามกฎกระทรวงกำหนดมาตรฐานในการบริหารและการจัดการด้านความปลอดภัย
อาชีวอนามัย และสภาพแวดล้อมในการทำงานในที่อับอากาศ พ.ศ. ๒๕๔๗

ข้อ ๔  นายจ้างต้องจัดให้มีคู่มือการทำงานในอุโมงค์และมอบให้ลูกจ้างทุกคนที่ทำงานในอุโมงค์ใช้เป็นคู่มือในการทำงานตลอดเวลาปฏิบัติงาน
พร้อมทั้งจัดให้มีการอบรมและฝึกปฏิบัติจนกว่าลูกจ้างจะสามารถทำงานได้อย่างถูกต้องและปลอดภัย
คู่มือการทำงานในอุโมงค์อย่างน้อยต้องประกอบด้วย
ข้อปฏิบัติเกี่ยวกับการทำงานในภาวะปกติและภาวะฉุกเฉิน
วิธีใช้อุปกรณ์ระบบการสื่อสาร อุปกรณ์สัญญาณแจ้งเหตุ ตลอดจนการใช้สัญลักษณ์
และพื้นที่งานส่วนต่าง ๆ ในอุโมงค์

ข้อ ๕  นายจ้างต้องจัดให้มีการตรวจสุขภาพลูกจ้างครั้งแรกก่อนให้ลูกจ้างทำงานในอุโมงค์และต้องจัดให้มีการตรวจสุขภาพลูกจ้างที่ทำงานในอุโมงค์เพื่อเฝ้าระวังทุกสามเดือน

ข้อ ๖  ห้ามนายจ้างอนุญาตให้ลูกจ้างหรือบุคคลใดเข้าไปในอุโมงค์
หากนายจ้างรู้หรือควรรู้ว่าลูกจ้างหรือบุคคลนั้นเป็นโรคเกี่ยวกับทางเดินหายใจ
โรคหัวใจ
หรือโรคอื่นซึ่งแพทย์เห็นว่าการเข้าไปในอุโมงค์อาจเป็นอันตรายต่อบุคคลดังกล่าว

ข้อ ๗  นายจ้างต้องจัดให้มีป้ายแสดงรายชื่อลูกจ้างซึ่งทำงานในอุโมงค์ติดไว้ที่ปากทางเข้าอุโมงค์ให้เห็นชัดเจน
และต้องตรวจสอบจำนวนลูกจ้างทุกครั้งที่เลิกปฏิบัติงาน

ข้อ ๘  นายจ้างต้องกำหนดมาตรการและควบคุมดูแลให้ลูกจ้างสวมใส่อุปกรณ์คุ้มครองความปลอดภัยส่วนบุคคลให้เหมาะสมกับลักษณะงานตลอดเวลาที่ทำงานในอุโมงค์

ข้อ ๙  นายจ้างต้องจัดให้มีปล่องที่ใช้เป็นเส้นทางเพื่อให้ลูกจ้างขึ้นหรือลงอุโมงค์แยกต่างหากจากปล่องที่ใช้ขนส่งวัสดุ
กรณีจำเป็นที่ต้องใช้ปล่องเดียวกัน
นายจ้างต้องจัดให้มีมาตรการดูแลเพื่อความปลอดภัย

ข้อ ๑๐  นายจ้างต้องจัดทำรั้วกั้นหรือวิธีการอื่นใดเพื่อปิดกั้นบริเวณรอบปล่องที่ใช้ขนวัสดุขึ้นหรือลงทั้งด้านบนและด้านล่าง
และต้องไม่ให้ผู้ใดอยู่ในบริเวณดังกล่าวขณะทำการยก หรือขนวัสดุขึ้นหรือลง

ข้อ ๑๑  นายจ้างต้องจัดให้มีระบบสัญญาณกรณีที่มีการใช้เครื่องจักรยกขนย้ายวัสดุหรือส่งลูกจ้างขึ้นหรือลงอุโมงค์

ข้อ ๑๒  นายจ้างต้องติดตั้งสัญญาณแสงวับวาบเตือนในบริเวณที่ลูกจ้างต้องทำงานเฉพาะจุด

ข้อ ๑๓  นายจ้างต้องจัดให้มีอุปกรณ์ส่งสัญญาณหรือระบบการสื่อสารที่มีประสิทธิภาพอย่างเพียงพอ
และติดป้ายแสดงหมายเลขโทรศัพท์ฉุกเฉินให้สามารถเห็นได้ชัดเจนเพื่อสามารถติดต่อเรียกผู้ช่วยเหลือหรือแจ้งเหตุได้ทันที

ข้อ ๑๔  นายจ้างต้องตรวจสอบอุปกรณ์สื่อสาร
เครื่องมือ เครื่องจักร เส้นทางขนส่งตู้ยาสามัญและอุปกรณ์ช่วยชีวิต ระบบสุขาภิบาล
และพื้นที่ทำงานทั่ว ๆ ไป อย่างน้อยสัปดาห์ละครั้ง

ข้อ ๑๕  นายจ้างต้องควบคุมดูแลและไม่ให้ลูกจ้างโดยสารไปกับเครื่องยกวัสดุอุปกรณ์

ข้อ ๑๖  นายจ้างต้องติดตั้งไฟฟ้าสำรอง ไฟฉุกเฉิน
สัญญาณแจ้งเหตุ และจัดให้มีป้ายหรือเครื่องหมายเตือนภัยไว้ในอุโมงค์ให้เห็นชัดเจน

ข้อ ๑๗  นายจ้างต้องไม่ให้ลูกจ้างทำงานในอุโมงค์
ในกรณีเกิดอัคคีภัย อุทกภัย แผ่นดินไหว
หรือภัยอื่นใดซึ่งอาจทำให้ลูกจ้างได้รับอันตราย

ข้อ ๑๘  ห้ามนายจ้างเก็บน้ำมันเชื้อเพลิง วัตถุไวไฟ
และสารเคมีไว้ในอุโมงค์ เว้นแต่เก็บไว้เท่าที่จำเป็นแก่การใช้งานประจำวันเท่านั้น

ประกาศ
ณ วันที่ ๙ กันยายน พ.ศ. ๒๕๕๓
อัมพร
 นิติสิริ
อธิบดีกรมสวัสดิการและคุ้มครองแรงงาน

ปริยานุช/ผู้จัดทำ
๒๙
ตุลาคม ๒๕๕๓

ณัฐวดี/ตรวจ
๒๙
ตุลาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๑๒๔ ง/หน้า ๔๓/๒๖ ตุลาคม ๒๕๕๓